**Notă informativă**

**la proiectul de lege privind modificarea și completarea unor acte legislative**

Prezentul proiect de lege este elaborat în contextul desfășurării reformei autorității centrale din Republica Moldova și a instituțiilor din subordine, declanșată în anul 2017. Totodată, proiectul dat vine ca urmare a promovării legii privind protejarea monumentelor istorice, parte a Programului de acțiuni privind implementarea prevederilor Acordului de Asociere UE – RM și a Programului Guvernului de optimizare a cadrului instituțional din domeniul protejării patrimoniului cultural național.

În acest context, în scopul optimizării structurii instituționale și a cadrului național de protejare a patrimoniului cultural se propune modificarea și completarea a șase legi pe segmentul patrimoniului cultural: Legea  privind protejarea patrimoniului arheologic nr. 218 din 17.09.2010, Legea  privind protejarea patrimoniului cultural imaterial nr. 58 din 29.03.2012, Legea culturii nr.413 din 25 mai 1999, Legea  privind protejarea patrimoniului cultural naţional mobil nr. 280 din 27.12.2011, Legea privind Codul Contravenţional nr. 218-XVI din 24.10.2008 și Legea  Codului Funciar Nr. 82 din 25.12.1991.

La Legea  privind protejarea patrimoniului arheologic nr. 218 din 17.09.2010, se propune modificarea și completarea de fond a art. 3, 5, 6, 14, 16 și 23, privind ierarhizarea sistemului de protejarea a patrimoniului arheologic, privind mecanismele de protejare a patrimoniului arheologic, privind expertiza arheologică și descărcarea de sarcina arheologică, privind cadastrul arheologic, privind instituțiile cu atribuții în domeniu protejării patrimoniului arheologic, privind Registrul național al siturilor arheologice și rolul asociațiilor obștești în cercetarea arheologică. De asemenea, se propun completări sau modificări de ordin redacțional la articolele 2, 7, 10, 12, 13, 28, 39, 41, 42, 43 și 48.

La Legea  privind protejarea patrimoniului cultural imaterial nr. 58 din 29.03.2012, se propune modificarea art. 8, 9, 13, 14, 15 și 16 referitor la clasarea patrimoniului cultural imaterial, la Registrul național al patrimoniului cultural imaterial, la sistemul de protejare a patrimoniului cultural imaterial, la atribuțiile Ministerului Educației, Culturii și Cercetării pe domeniu, la atribuțiile Comisiei naționale de salvgardare a patrimoniului cultural imaterial și la atribuțiile Institutului Național al Patrimoniului Cultural.

La Legea culturii nr.413 din 25 mai 1999 se propune o nouă definiție a patrimoniului cultural (art. 2), a componentelor sale (art. 17) și un articol nou prin care se stabilește sistemul de protejare a patrimoniului cultural (art. 171).

La Legea  privind protejarea patrimoniului cultural naţional mobil nr. 280 din 27.12.2011 se propun modificări și completări la articolele 2, 8, 9 și 23, inclusiv, referitor la clasarea bunurilor culturale, completarea Registrului patrimoniului cultural naţional mobil, precum și redactări de ordin tehnic.

La Legea privind Codul Contravenţional nr. 218-XVI din 24.10.2008, în contextul reformei instituțiilor de patrimoniu cultural, se propune resistematizarea procedurii de constatare a contravențiilor stipulate în art. 4238.

La Legea privind Codul Funciar Nr. 82 din 25.12.1991, se propune reconsiderarea prevederilor referitoare la definirea și caracteristica terenurilor bunurilor de istorie și cultură (art.2, art. 59 și titlul cap. VIII).

Modificările și completările propuse în proiectul de lege vor contribui la dezvoltarea și fortificarea sistemului național de protejare a patrimoniului cultural în totalitatea sa.

Urmare a modificării propuse, în Republica Moldova se creează un sistem unitar de protejare a patrimoniul cultural, în cadrul căruia sunt prezente toate componentele de bază - patrimoniul imobil (monumente istorice și situri arheologice), patrimoniul cultural imaterial, precum și monumentele de for public, administrate prin Institutul Național al Patrimoniului Cultural (cu atribuții executive) și Agenția Națională de Inspectare și Restaurare a Monumentelor și Siturilor (cu atribuții de control).

**Monica BABUC**

**Ministrul Educației, Culturii și Cercetării**